b'\n_START_ARTICLE_\nRudi Dujc\n_START_SECTION_\n\xc5\xbdivljenje in delo\n_START_PARAGRAPH_\nRodil se je v kme\xc4\x8dki dru\xc5\xbeini. Osnovno \xc5\xa1olo je obiskoval v Vremskem Britofu, ni\xc5\xbejo gimnazijo v Murski Soboti (1953-1959), ostal naslednji dve leti na doma\xc4\x8di kmetiji, nato nadaljeval \xc5\xa1olanje na srednji ekonomski \xc5\xa1oli v Kopru. Po maturi 1959 je \xc5\xa1tudiral na ljubljanski ekonomski fakulteti in 1964 diplomiral.  V letih 1965\xe2\x88\x921975 je opravljal razli\xc4\x8dna dela v koprskem podjetju Interevropa, nato pa je bil podpredsednik Izvr\xc5\xa1nega sveta ob\xc4\x8dine Koper. Od 1977 je bil \xc4\x8dlan poslovodnega odbora Luke Koper, 1982-86 njegov predsednik, nato namestnik predsednika, od 1990 glavni direktor. Zaslu\xc5\xbeen je za modernizacijo pristani\xc5\xa1\xc4\x8da, uveljavljanju specializacije dela ter mednarodni uveljavitvi luke. Luka Koper je pod njegovim vodstvom do\xc5\xbeivela vzpon in se uveljavila kot ena vodilnih luk srednjeevropskega prostora. Razen rednega dela je imel \xc5\xa1e druge zadol\xc5\xbeitve. Bil je \xc4\x8dlan republi\xc5\xa1kega Komiteja za promet in zveze, \xc4\x8dlan skup\xc5\xa1\xc4\x8dine Gospodarske zbornice, \xc4\x8dlan splo\xc5\xa1nega zdru\xc5\xbeenja prometa in zvez Slovenije itd. Za uspe\xc5\xa1no delo je prejel vrsto dru\xc5\xbebenih priznanj: priznanje ob\xc4\x8dine Koper s plaketo (1987), red zaslug za ljudstvo s srebrno zvezdo (1987) ter Kraigherjevo nagrado (1989) za izjemne gospodarske dose\xc5\xbeke.'